वाणिज्य एवं उद्योग मंत्रालय
भारत और अमेरिका पूरक अर्थव्यवस्थाएं, जो स्वाभाविक और विश्वसनीय भागीदार, सहयोग करने के लिए यह बहुत अच्छा समय : श्री गोयल
भारत पारदर्शी अर्थव्यवस्थाओं के साथ व्यापार संबंधों का विस्तार करने का इच्छुक, 2022 में दो एफटीए पर हस्ताक्षर किए गए और देशों के साथ समझौते की उम्मीद : श्री पीयूष गोयल
श्री गोयल ने निवेश साझेदारी पर कई सीईओ के साथ चर्चा की, विदेश संबंध परिषद और नैस्डैक में अमेरिका-भारत व्यापार परिषद के साथ गोल मेज चर्चाओं में भाग लिया, न्यूयॉर्क में टाटा इनोवेशन सेंटर का दौरा किया
केंद्रीय वाणिज्य एवं उद्योग, उपभोक्ता मामले, खाद्य एवं सार्वजनिक वितरण तथा वस्त्र मंत्री श्री पीयूष गोयल 9 से 11 जनवरी, 2023 तक अमेरिका के तीन दिनों के दौरे पर हैं।
वाणिज्य एवं उद्योग मंत्री श्री पीयूष गोयल ने न्यूयॉर्क में 09 जनवरी  को विदेश संबंध परिषद  में और नैस्डैक में अमेरिका-भारत व्यापार परिषद  द्वारा की गई मेजबानी में दो गोल मेज बैठकों को संबोधित किया। सीएफआर में की गई चर्चाओं को राजदूत श्री केनेथ जस्टर द्वारा संचालित किया गया और इसमें उद्योग, शिक्षा क्षेत्र तथा थिंक टैंक के हितधारकों ने भाग लिया। नैस्डैक में यूसीआईबीसी द्वारा की गई मेजबानी में आयोजित गोल मेज का संचालन राजदूत  यूसीआईबीसी के अध्यक्ष श्री अतुल केशप द्वारा किया गया और इसमें नैस्डैक के कार्यकारी उपाध्यक्ष तथा यूसीआईबीसी ग्लोबल बोर्ड ऑफ डायरेक्टर्स के चेयरमैन श्री एडवार्ड नाइट तथा अमेरिकी व्यापार समुदाय के कई नेताओं ने भाग लिया। इन गोल मेज बैठकों में वाणिज्य एवं उद्योग मंत्री श्री गोयल ने हाल के वर्षों में देश में आरंभ किए गए व्यापक सुधारों तथा भारत में व्यापार परितंत्र के उल्लेखनीय रूपांतरण का संक्षिप्त विवरण प्रस्तुत किया। उन्होंने अमेरिकी उद्योग जगत को भारत में विशेष रूप से ईवी, सेमीकंडक्टर, बैटरी प्रौद्योगिकी आदि जैसे सनराइज सेक्टरों में असीमित अवसरों का उपयोग करने के लिए आमंत्रित किया। उन्होंने कहा कि भारत-अमेरिका द्विपक्षीय संबंध सर्वकालिक ऊंचाई पर रहे हैं और साझा रणनीतिक प्राथमिकताओं तथा संबंधित अर्थव्यवस्थाओं की पूरक शक्तियों को देखते हुए वाणिज्यिक संबंधों को और सुदृढ़ करने की विशाल संभावना विद्यमान है।
इससे पहले, श्री पीयूष गोयल ने न्यूयॉर्क में टीसीएस और कॉर्नेल टेक के बीच की एक साझीदारी, टाटा इनोवेशन सेंटर का दौरा किया जो शिक्षा क्षेत्र और उद्योग जगत के बीच एक सेतु के रूप में काम करता है। इसकी स्थापना 2017 में टीसीएस द्वारा 50 मिलियन डॉलर के योगदान के बाद की गई थी और यह आर्टिफिशियल इंटेलिजेंस तथा डाटा एनालिटिक्स पर ध्यान केंद्रित करता है। वाणिज्य एवं उद्योग मंत्री श्री गोयल का स्वागत टीसीएस उत्तरी अमेरिका के अध्यक्ष श्री सुरेश मुथुस्वामी द्वारा किया गया। श्री गोयल के समक्ष एक लाइव सर्जिकल प्रक्रिया पर वर्चुअल रियलिटी आधारित 3डी इमर्सिव कंटेंट का प्रदर्शन किया गया। वाणिज्य एवं उद्योग मंत्री श्री गोयल ने परस्पर प्रतिस्पर्धात्मकता तथा उत्पादकता को बढ़ाते हुए अमेरिकी प्रौद्योगिकी क्षेत्र में भारतीय कंपनियों के योगदान की सराहना की।
दिन के दौरान, श्री गोयल ने मास्टरकार्ड के सीईओ श्री माइकल मेबैक, केकेआर  के सह-संस्थापक और सह-कार्यकारी अध्यक्ष श्री हेनरी आर क्रैविस, ई-कॉमर्स प्लेटफॉर्म ईटीएसवाई के सीईओ श्री जोश सिल्वरमैन, ऐसेट मैनेजमेंट ग्रुप ब्लैकस्टोन के सीईओ श्री स्टीफन ए श्वार्जमैन, जौनसन कंट्रोल्स के सीईओ श्री जौर्ज आर ओलिवर सहित कई अग्रणी कंपनियों के सीईओ के साथ मुलाकात की। इन सभी सीईओ ने अपनी चर्चाओं में प्रधानमंत्री के नेतृत्व में भारत द्वारा आरंभ किए गए निर्भीक आर्थिक सुधारों की सराहना की। उन्होंने भारत के विकास पथ को लेकर आशा व्यक्त की। श्री गोयल ने उन्हें बढ़ते अवसरों का उपयोग करने के लिए भारत में अपनी उपस्थिति का विस्तार करने के लिए आमंत्रित किया।
अधिक जानकारी के लिए कृपया देखें :
https://twitter.com/PiyushGoyal/status/1612632739752337411?cxt=HHwWhoDT4di7nOEsAAAA
https://twitter.com/PiyushGoyal/status/1612599344531902464?cxt=HHwWgMDQ_eqjjeEsAAAA
https://twitter.com/PiyushGoyal/status/1612576689380556800?cxt=HHwWgIDU-ZD9guEsAAAA
https://twitter.com/PiyushGoyal/status/1612572638555295744?cxt=HHwWgMDS-auRgeEsAAAA
https://twitter.com/PiyushGoyal/status/1612543724877418496?cxt=HHwWgMDUoaz-8-AsAAAA